Bodil Kornbek (KD), 2004-05-06:
Prostitution handler grundlæggende om at købe sig til mennesker, og det strider imod Kristendemokraternes opfattelse af ligeværd mellem mennesker og arbejdet for respekt mellem kønnene, at nogle kan købe sig adgang til et andet menneskes krop for at tilfredsstille egne behov.
For os er det et spørgsmål om, at man for det første ikke kan skelne mellem prostitution og handel med kvinder og børn.
Det er, lige som om tingene hænger sammen.
For det andet mener vi, at der bør være sammenhæng mellem de værdier, vi kæmper for internationalt, og de retningslinjer, der er for udsendte i statens tjeneste, samt det prostitutionssyn, vi lægger for dagen.
Derfor har vi valgt i dag - selv om vi godt ved, at det ikke er så lang tid siden, vi havde vores forslag om kriminalisering af prostitutionskøbere - alligevel at kæde det sammen med forbud mod køb af seksuelle ydelser for statens udsendte.
Vi synes, det er vigtigt, at vi ser hele området i en sammenhæng og ikke som noget løsrevet, der kan løses hver for sig.
Det kan det ikke.
Og der er flere grunde til, at udviklingen går i den forkerte retning. For det første stiger handlen med kvinder.
Der er mulighed for hurtige og store fortjenester i hele denne branche, og det er særdeles lukrativt.
Samtidig må man jo også sige, at straffen for kvindehandel er langt lavere end straffen for narkohandel, og ikke mindst er det også sværere at bevise.
Mange af de kvinder, der bliver handlet hertil, kommer jo med en baggrund i fattigdom, en situation, de slet ikke kan overskue, nød - det er deres baggrund.
Vil vi reelt handel med kvinder til livs, må et af redskaberne være, at man simpelt hen gør det ulovligt at benytte sig af kvinder, som, ja, man kunne næsten sige leverandører af seksuelle ydelser.
Vi bliver nødt til at forholde os til området i en sammenhæng, nemlig handel med kvinder og synet på prostitution og vore udsendte, som er ude at kæmpe for menneskerettigheder og demokrati og de områder, de er i.
Vi kommer altså ikke videre i den symptombehandling, vi har sat i gang, og som regeringen har sat i gang, hvis ikke vi tør tage fat om selve roden.
I bund og grund er der jo ingen forskel på udenlandske og danske prostituerede.
Prostitution er først og fremmest et socialt problem, og uanset baggrund er prostituerede en af de mest marginaliserede grupper i samfundet med deraf følgende isolation, misbrug, vold og manglede fremtidsudsigter.
Det er mig meget magtpåliggende, at vi indser dette og følger op med nogle redskaber, med nogle initiativer. Handelen med kvinder til prostitution handler i bund og grund om, at den jo kun finder sted, fordi sex er blevet en handelsvare. Jeg er sådan set meget glad for De Radikales ordførers kommentarer til forslaget her.
De vil observere, de ved, at der er en strømning, de ved og anerkender også, at der er en voldsom stigning i handel med kvinder i Europa, derfor bliver man nødt til at følge det nøje og måske også ændre syn.
Det synes jeg dog er at have åbne øjne for, at der er nogle voldsomme problemer, der skal løses. Men jeg må sige om de initiativer, regeringen har taget ud over de retspolitiske, ud over at de også har sat fokus på handel med kvinder, at det er altså meget lidt, der er fra regeringens side, når det drejer sig om hele den sociale indsats og bekæmpelse af prostitution.
Problemerne forsvinder ikke af sig selv, det er vi klar over.
Derfor er det også nødvendigt for os, at vi endnu en gang fremsætter forslaget om kriminalisering af prostitutionskøbere.
Den nuværende lovgivning har jo vist sig ikke at have
nogen reel virkning, men afslører i stedet for en politik uden egentlig sammenhæng.
Derfor må vi igen og igen forholde os til de problemer, der er, og prøve at finde nogle redskaber.
Og hvad har vi så af muligheder for bare i hvert fald at begynde på at få taget hul på hele prostitutionsproblemstillingen ikke bare i Danmark, men også internationalt for den sags skyld?
Jeg er udmærket klar over, at vi ikke får tilslutning til vores forslag om kriminalisering.
Jeg er næsten der, hvor jeg vil sige, at jeg ville være lykkelig for en hvilken som helst indsats på det her område, alt, hvad der bare kan bringe antallet af sexhandler ned.
Vi ligger på ca. 1,8 millioner sexhandler om året, det er altså ikke småting.
Det har nogle menneskelige konsekvenser, som vi bliver nødt til at forholde os til.
Så en hvilken som helst indsats vil jeg være mere end åben over for, gå konstruktivt ind i og sige ja til. Men det er ikke mange bud, der kommer på det her område. Tværtimod ser vi besparelser på PRO-Centret, vi ser besparelser på dem, der laver det opsøgende arbejde.
Der er overhovedet ikke nok anonym rådgivning.
Det er så lidt, der er.
Der er ingen samlet indsats for de prostituerede herhjemme.
Det er kritisabelt, og ord alene gør det ikke, vi skal have handling.
Kristendemokraterne har rent faktisk, jeg vil næsten sige en målsætning på det her område.
Vi har en målsætning
om, at vi vil sætte det her på dagsordenen igen og igen, fordi vi mener, at det er vigtigt at få en afklaret holdning.
Skal der undersøgelser til, før vi reelt kan tage fat om en ting?
Fint, så er vi gerne med til at sætte undersøgelser i gang.
Vi skal også se på, hvordan det foregår i Europa, internationalt osv.
Vi siger også ja til, at vi ikke bare observerer, men at vi handler.
Så en afklaret dansk holdning til prostitution vil vi arbejde for, men også en holdning, der ikke differentierer prostitutionsbegrebet efter nationalitet eller lokalitet.
Det er jo ikke kun et problem her eller et problem andre steder, udsatte steder, det er et problem generelt, et internationalt problem, og det skal vi sætte ind over for.
Vi skal nå ud i alle hjørner af det her område.
Det drejer sig derfor ikke kun om en kriminalisering af prostitutionskøbere eller en kodeks for adfærd for udsendte.
Nej, det drejer sig også om at turde tage fat i en social og helhedsorienteret indsats, og der har vi sidste år fremsat et beslutningsforslag, som kommer til anden behandling her lige inden sommerferien, som netop går ud på mere rådgivning, mere anonym rådgivning, mere opsøgende arbejde også i forhold til hele problemstillingen med internettet.
Vi ser også gerne frit lejde for de prostituerede, der gerne vil ud af deres prostitution, men som rent faktisk ikke henvender sig til de sociale myndigheder.
De er simpelt hen bange for, hvad der sker. De forventer måske en kæmpe regning, eller der er vist noget skat, der er noget sort arbejde, der kan være alverdens ting og sager.
De kommer ikke, de føler sig ikke trygge ved systemet.
Vi bliver nødt til at tage fat om hele problemstillingen, hvis vi ønsker at løse problemet med handel med kvinder, problemet med den stigning, vi antager der rent faktisk er, når det drejer sig om børn og unge på det her område, og når det drejer sig om dem, der er udsendt i statens tjeneste.
Jeg tror i hvert fald på, at en lovgivning på det her område, en kriminalisering af prostitutionskøbere, vil påvirke holdningen i befolkningen.
Det handler jo ikke om, at vi vil hetze mod nogen som helst overhovedet, det handler om et grundlæggende syn, det handler egentlig også om synet på kvinder.
I Sverige er det rent faktisk sådan, at over 80 pct. synes, at den lovgivning, der er, er helt i orden.
En lovgivning har også en meget vigtig signalværdi, det skal man ikke tage fejl af.
Men jeg takker for debatten.
Jeg synes i hvert fald, det er vigtigt, at vi tager den igen og igen, og med det, jeg har sagt, tror jeg også det fremgår, at vi selvfølgelig støtter SF's forslag.
Alt, hvad der bare kan løse op på nogle af de her ting, kan sætte nogle klare retningslinjer, vil vi være med på.